Cadw ([ˈkadu], et walisisk verbum, der betyder "at beholde/beskytte") er en delvist uafhængig offentlig finansieret organisation, der har ansvar for historiske mindesmærker i form af bygninger, strukturer, landskab og lignende i Wales. Cadw har til opgave at drive disse steder, så offentligheden kan besøge dem og få indblik i stedernes historie og indvirken på Wales og områdets historie. Organisationens fem mest besøgte lokationer i 2010-2011 var Caernarfon Castle (192.695), Conwy Castle (190.031), Caerphilly Castle (94.707), Harlech Castle (93.242) og Beaumaris Castle (80.660). Organisationen svarer til English Heritage og Historic Scotland for hhv. England og Skotland.